REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/254-21

22. jun 2021. godine

B e o g r a d

Z A P I S N I K

10. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 21. JUNA 2021. GODINE

Sednica je počela u 11,20 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Tijana Davidovac, Milija Miletić, Stanislava Janošević, Sonja Todorović, Momir Stojilković, Velibor Stanojlović, Ljubinko Rakonjac, Dijana Radović, Arpad Fremond, Nenad Filipović, Gojko Palalić (zamenik Žarka Bogatinovića) i Goran Kovačević (zamenik Marka Zeljuga).

Sednici nisu prisustvovali članovi Odbora: Žarko Bogatinović, Olja Petrović, Marko Zeljug, Nikola Kožović i Jelisaveta Veljković.

Sednici su prisustvovali predstavnici Ministarstva poljoprivrede, šumarstva i vodoprivrede: Jelena Blagojević, državni sekretar, Nenad Katanić, pomoćnik ministra i Tamara Đuričanin, Sektor za poljoprivrednu politiku, Zoran Milićević, predsednik Upravnog odbora SPAS, Kaljevo, Slobodan Ilić, predsednik udruženja odgajivača goveda simentalske rase, Ferenc Major, predsednik udruženja odgajivača svinja, Milutin Živković, predsednik saveza malinara i Jovica Jakšić, NAPS.

Pre utvrđivanja dnevnog reda, njegovu izmenu predložio je predsednik Odbora Marijan Rističević, tako da 1. tačka dnevnog reda glasi: Razmatranje Predloga zakona o uređenju tržišta poljoprivrednih proizvoda, koji je podnela Vlada (broj 011-985/21 od 4. juna 2021. godine), u načelu, sa amandmanom Odbora kojim se posle člana 30. dodaju nazivi članova i čl. 30a do 30g.

Odbor je jednoglasno prihvatio ovaj predlog za izmenu dnevnog reda.

Odbor je jednoglasno usvojio sledeći

D n e v n i r e d

1. Razmatranje Predloga zakona o uređenju tržišta poljoprivrednih proizvoda, koji je podnela Vlada (broj 011-985/21 od 4. juna 2021. godine), u načelu, sa amandmanom Odbora kojim se posle člana 30. dodaju nazivi članova i čl. 30a do 30g.

Prva tačka dnevnog reda – Razmatranje Predloga zakona o uređenju tržišta poljoprivrednih proizvoda, koji je podnela Vlada (broj 011-985/21 od 4. juna 2021. godine), u načelu, sa amandmanom Odbora kojim se posle člana 30. dodaju nazivi članova i čl. 30a do 30g.

U uvodnim napomenama, Jelena Blagojević, državni sekretar je rekla da će ovaj zakon doprineti jačanju sektora poljoprivrede i formiranju efikasnog sistema veza u proizvodnom lancu koji će garantovati i promovisati najbolje proizvodne prakse i omogućiti efikasno upravljanje proizvodima.

Nenad Katanić, pomoćnik ministra istakao je da je Predlog zakona o uređenju tržišta poljoprivrednih proizvoda horizontalni zakon. Republika Srbija poljoprivrednu politiku zasniva na dva osnovna zakona: Zakon o poljoprivredi i ruralnom razvoju i Zakon o podsticajima u poljoprivredi i ruralnom razvoju. Zakon počiva na nekoliko stubova a to su standardi kvaliteta, intervencije na tržištu, tržišne informacije, mere politike sa drugim zemljama i druga pitanja koja ovaj zakon obuhvata. Ovaj zakon je u dobroj meri usaglašen sa zakonom koji postoji u EU, odnosno kakav prepoznaje zajednička poljoprivredna politika EU. Zakon predviđa četiri vrste intervencija na tržištu: javne intervencije, podrška privatnom skadištenju, posebne intervencije i hitne intervencije. Kao primer hitne intervencije se smatra intervencija Republičke direkcije za robne rezerve na tržištu. Javna intervencija će omogućiti intervenciju države po unapred utvrđenim cenama. Mere saradnje sa drugim zemljama će stupiti na snagu ulaskom Srbije u EU. Ovaj zakon predviđa meru koja se tiče poboljšanja prehrambene navike dece, odnosno ideja je da se kroz različite načine finansiranja u svim školama uvede kao redovna užina voće i mleko, odnosno voćni i mlečni proizvodi. Zatim, važna mera koju predviđa ovaj zakon su proizvođačke organizacije. Zakon predviđa kroz pet godina mere podrške poljoprivrednim udruženjima od strane Ministarstva, pri čemu će poljoprivredna udruženja biti u obavezi da dostave plan rada i posle pet godina postaju proizvođačke organizacije koje će znatno kvalitetnije da rade na tržištu. Ideja je da poljoprivredna udruženja postanu poslovna udruženja i da se povežu primarni proizvođači, otkupljivači i prerađivači. Takođe, zakon predviđa mogućnost obaveznog ugovaranja koji neće biti obavezan za sve proizvode.

Predsednik Odbora, Marijan Rističević je rekao da je potrebno da se okrenemo predvidivoj poljoprivrednoj politici, kakva već postoji u EU. Zatim, predložio je da se sa narednim izmenama i dopunama Zakona uvede mogućnost izdvajanja tzv. poljoprivrednog dinara na određeni artikal, čime bi se obezbedila novčana sredstva u budžetu i stabilnost tržišta poljoprivrednih proizvoda.

U diskusiji su učestvovali narodni poslanici Marijan Rističević, Goran Kovačević i Milija Miletić.

U diskusiji su učestvovali i predstavnici poljoprivrednih udruženja SPAS i NAPS.

Pre glasanja za prvu tačku dnevnog reda, Odbor je jednoglasno, a u skladu sa članom 155. stav 3. i članom 161. stav 1. Poslovnika Narodne skupštine, podneo amandman kojim se posle člana 30. dodaju nazivi članova i čl. 30a do 30g na Predlog zakona o uređenju tržišta poljoprivrednih proizvoda.

AMANDMAN

Posle člana 30. dodaju se nazivi članova i čl. 30a – 30g, koji glase:

„Mere podrške za uređenje tržišta u sektoru vina

Član 30a

Radi realizacije mera podrške za uređenje tržišta u sektoru vina, Vlada donosi program mera podrške za vino koji naročito sadrži period za koji se donosi, vrstu i opis mera podrške uređenja tržišta u sektoru vina, uslove za ostvarivanje mera podrške, ciljeve i dinamiku sprovođenja tih mera, kao i način finasiranja.

Program mera podrške za vino objavljuje se u ,,Službenom glasniku Republike Srbijeˮ.

Pravo na korišćenje mera podrške za uređenje tržišta u sektoru vina, u zavisnosti od vrste mere, ima:

1) proizvođač grožđa koji je upisan u Vinogradarski registar u skladu sa zakonom kojim se uređuje vino;

2) proizvođač šire, vina i drugih proizvoda koji je upisan u Vinarski registar u skladu sa zakonom kojim se uređuje vino;

3) proizvođačka organizacija, odnosno udruženje proizvođačkih organizacija, odnosno međugranska organizacija osnovane u sektoru vina, koje su priznate u skladu sa ovim zakonom;

4) udruženje proizvođača grožđa, odnosno šire, vina i drugih proizvoda upisano u odgovarajući registar u skladu sa zakonom kojim se uređuju udruženja;

5) pravno lice registrovano u Agenciji za privredne registre za destilaciju, prečišćavanje i mešanje pića;

6) pravno lice registrovano u Agenciji za privredne registre koje obavlja poslove u vezi sa promocijom u sektoru vina.

Ministar bliže propisuje uslove za ostvarivanje mera podrške, način sprovođenja mera podrške, potrebnu dokumentaciju koja se dostavlja i maksimalni iznos sredstava po korisniku mera uređenja tržišta.

Mere podrške za uređenje tržišta u pčelarstvu

Član 30b

Radi realizacije mera podrške za uređenje tržišta u pčelarstvu, Vlada donosi program mera podrške za pčelarstvo koji naročito sadrži period za koji se donosi, vrstu i opis mera podrške uređenja tržišta u pčelarstvu, uslove za ostvarivanje mere podrške, ciljeve i dinamiku sprovođenja tih mera, kao i način finasiranja.

Program mera podrške za pčelarstvo objavljuje se u ,,Službenom glasniku Republike Srbijeˮ.

Pravo na korišćenje mera podrške za uređenje tržišta u pčelarstvu, u zavisnosti od vrste mere, ima:

1) pravno lice, preduzetnik i fizičko lice koje je prijavilo broj košnica i izvršilo obeležavanje i registraciju košnica pčela u Centralnoj bazi podataka o obeležavanju životinja u skladu sa zakonom kojim se uređuje veterinarstvo;

2) proizvođačka organizacija, odnosno udruženje proizvođačkih organizacija, odnosno međugranska organizacija osnovane u pčelarstvu, koje su priznate u skladu sa ovim zakonom;

3) udruženje proizvođača pčelinjih proizvoda upisano u odgovarajući registar u skladu sa zakonom kojim se uređuju udruženja;

4) pravno lice upisano u odgovarajući registar u skladu sa zakonom kojim se uređuje nauka i istraživanje;

5) pravno lice registrovano u Agenciji za privredne registre koje obavlja poslove u vezi sa istraživanjem tržišta u pčelarstvu.

Ministar bliže propisuje uslove za ostvarivanje mera podrške, način sprovođenja mera, potrebnu dokumentaciju, maksimalni iznos sredstava po korisniku mera uređenja tržišta i obrazac zahteva za ostvarivanje prava na podršku po vrsti mera.

Mere podrške informisanja i promocije poljoprivrednih proizvoda

Član 30v

Mere podrške informisanja i promocije poljoprivrednih proizvoda donose se radi:

1) jačanja konkurentnosti u oblasti poljoprivrede;

2) povećanja nivoa svesti o vrednostima poljoprivrednih proizvoda i standardima koji se odnose na metode proizvodnje;

3) povećanja potrošnje poljoprivrednih proizvoda, kao i povećanja njihove prepoznatljivosti na tržištu;

4) podizanja nivoa svesti o oznakama kvaliteta i organskoj proizvodnji i njihovog prepoznavanja;

5) jačanja konkurentnosti poljoprivrednih proizvoda iz Republike Srbije na tržištima drugih država.

Programi informisanja i promocije

Član 30g

Mere podrške informisanja i promocije poljoprivrednih proizvoda sprovode se putem programa informisanja i promocije, koje donosi priznata proizvođačka organizacija, priznato udruženje proizvođačkih organizacija ili priznata međugranska organizacija, kao i udruženja osnovana u skladu sa zakonom kojim se uređuju udruženja sastavljena od proizvođača i/ili prerađivača poljoprivrednih proizvoda.

Program informisanja i promocije mora da sadrži ciljeve i obim aktivnosti, uz opis procenjenih troškova.

Program informisanja i promocije mora sadržati aktivnosti kojima se ističu specifične karakteristike metoda poljoprivredne proizvodnje, odnosno proizvoda, naročito u pogledu:

1) bezbednosti hrane, sledljivosti, autentičnosti, deklarisanja, hranljivih i zdravstvenih aspekta, dobrobiti životinja, poštovanja životne sredine i održivog razvoja;

2) karakteristika poljoprivrednih i prehrambenih proizvoda, posebno u pogledu njihovog kvaliteta, ukusa, raznovrsnosti ili tradicije;

3) podizanja nivoa svesti o autentičnosti:

(1) proizvoda sa oznakama geografskog porekla, kao i drugim oznakama kvaliteta, osim za proizvode u sektoru vina;

(2) proizvoda dobijenih metodama organske proizvodnje.

Program informisanja i promocije ne može da bude usmeren na naglašavanje robne marke, pri čemu se ne zabranjuje vidljivost robne marke prilikom predstavljanja ili degustacije proizvoda, kao i u informativnom i promotivnom materijalu u skladu sa odredbama zakona kojim se uređuje zaštita konkurencije.

Poljoprivredni proizvodi koji su predmet podrške informisanja i promocije poljoprivrednih proizvoda moraju biti poreklom iz Republike Srbije.

Ministar bliže propisuje aktivnosti koje program informisanja i promocije iz stava 1. ovog člana sadrži, uslove ostvarivanja mere podrške, način sprovođenja mere podrške, poljoprivredne proizvode za koje se sprovode mere podrške, troškove koji se nadoknađuju za aktivnosti u okviru programa informisanja i promocije, kriterijume za izbor programa informisanja i promocije radi isplate sredstava podrške i maksimalni iznos sredstava po korisniku mere uređenja tržišta.ˮ

OBRAZLOŽENjE

Uredbom (EU) br. 1308/2013 Evropskog parlamenta i Saveta od 17. decembra 2013. godine o uspostavljanju zajedničke organizacije tržišta poljoprivrednih proizvoda regulisani su i programi podrške koji se odnose na podršku u sektoru vina, podršku u pčelarstvu i podršku za mere informisanja i promocije. Imajući u vidu navedeno, predlažemo da se Predlog zakona dopuni navedenim članovima kako bi se izvršilo usklađivanje sa propisom EU.

Odbor je jednoglasno, a na osnovu člana 156. stav 3. Poslovnika Narodne skupštine odlučio da podnese Narodnoj skupštini sledeći

I z v e š t a j

Odbor je, u skladu sa članom 155. stav 3. Poslovnika Narodne skupštine, odlučio da predloži Narodnoj skupštini da prihvati Predlog zakona o uređenju tržišta poljoprivrednih proizvoda, u načelu, sa amandmanom Odbora kojim se posle člana 30. dodaju nazivi članova i čl. 30a do 30g.

Za izvestioca Odbora na sednici Narodne skupštine određen je Marijan Rističević, predsednik Odbora.

Pošto drugih pitanja i predloga nije bilo, sednica je zaključena u 12,25 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević